Vassdraget har utspring sør på fjellet Urroaivi. Elva, som her kalles Jávrrijohka, renner i sørøstlig retning gjennom en skogkledt dal, til den løper sammen med ei navnløs sideelv som kommer fra Bievrroaivi i sør. Etter samløpet kalles elva Sirpmájohka, som fortsetter mot øst ned mot bygda Sirma i et relativt stritt løp. Ved Sirma snur elva mot nord, senere nordøst, og fortsetter i et meget rolig og stedvis meanderende løp. Den renner nesten parallelt med Tana over en strekning på nesten 4 kilometer. Mellom elvene ligger den oppdyrkede Sirmasletta (). Elva munner ut i Tana rundt 3,5 kilometer øst for Sirma.